b'\n_START_ARTICLE_\nSkuldelev-skibene\n_START_PARAGRAPH_\nSkuldelev-skibene er en betegnelse for fem vikingeskibe, der blev fundet i Roskilde Fjord i Peberrenden ved Skuldelev omkring 20 km nord for Roskilde. I 1962 blev de sunkne skibe udgravet over fire m\xc3\xa5neder. De viste sig at stamme fra fem vikingeskibe fra 1000-tallet. De var tilsyneladende blevet s\xc3\xa6nket for at forhindre angreb fra havet mod Roskilde._NEWLINE_F\xc3\xb8rst troede man, at der var seks skibe i alt, men det viste sig at dele fra "Skuldelev 4" i virkeligheden kom fra Skuldelev 2. Nummereringen af skibene blev dog ikke \xc3\xa6ndret efter denne opdagelse, og derfor "mangler" Skuldelev 4. Det mest komplette er Skuldelev 3._NEWLINE_Skuldelev-skibene har givet et v\xc3\xa6rdifuldt indblik i vikingernes skibe og skibsteknologi. De er nu udstillet p\xc3\xa5 Vikingeskibsmuseet i Roskilde._NEWLINE_Alle fem skibe er brugt som udgangspunkt for rekonstruktioner, som Vikingeskibsmuseet har udf\xc3\xb8rt. Desuden har andre grupper rundt om i verden fremstille rekonstruktioner enten som direkte kopier eller med inspiration fra skibene._NEWLINE_Fundet og kortl\xc3\xa6gningen af skibene er skildret i filmen Vikingeskibene i Roskilde Fjord fra 1964.\n_START_SECTION_\nSkuldelev 1\n_START_PARAGRAPH_\nSkuldelev 1 var et solidt transportskib, sandsynligvis en knarr. Det var 16 m langt og 4,8 m bredt og havde en dybdegang p\xc3\xa5 omkring 1 m. Bes\xc3\xa6tningen har best\xc3\xa5et af seks til otte mand. Det var bygget i Sognefjorden i det vestlige Norge omkring \xc3\xa5r 1030 af tykke fyreplanker, men er blevet repareret med ege- og lindetr\xc3\xa6 i Oslofjorden og i det \xc3\xb8stlige Danmark. Med et sejl p\xc3\xa5 omkring 90 m\xc2\xb2 og 2-4 \xc3\xa5rer har det kunne sejle p\xc3\xa5 \xc3\x98sters\xc3\xb8en, Nords\xc3\xb8en og Atlanterhavet med en tophastighed p\xc3\xa5 13 knob. Omkring 60\xc2\xa0% af skibet var bevaret._NEWLINE_Der er fremstillet flere rekonstruktioner af Skuldelev 1, heriblandt Ottar af Roskilde af Vikingeskibsmuseet, og Saga Siglar i Norge.\n_START_SECTION_\nSkuldelev 2\n_START_PARAGRAPH_\nSkuldelev 2 er et krigsskib i egetr\xc3\xa6. Det er et langskib muligvis af skeidetypen. Det er omkring 30 m langt og 2,8 m bredt med en dybdegang p\xc3\xa5 omkring 1 m. Bes\xc3\xa6tningen har v\xc3\xa6ret 70-80 mand. Dendrokronologiske unders\xc3\xb8gelser viste, at skibet var blevet fremstilet i Dublin omkring \xc3\xa5r 1042. Formen p\xc3\xa5 skibet og dets store sejl p\xc3\xa5 omkring 112 m\xc2\xb2 vil have givet h\xc3\xb8j hastighed, og det har kunnet sejle omkring 15 knob, med omkring 60 roere og med sejl. Det er et af de l\xc3\xa6ngste vikingeskibe, der er fundet, men det d\xc3\xa5rligst bevarede. Kun omkring 25\xc2\xa0% af skibet var tilbage._NEWLINE_Vikingeskibsmuseet har fremstillet en rekonstruktion af Skuldelev 2 kaldet Havhingsten fra Glendalough. Byggeriet varede fra august 2000 til september 2004 og omkring 40.000 timer blev brugt. I sommeren 2007 sejlede skibet fra Roskilde til Dublin, hvor det var fremme den 14. august. Skibet l\xc3\xa5 udstillet i Dublin til sommeren 2008, hor det blev sejlet tilbage til Roskilde, hvor det ankom den 9. august.\n_START_SECTION_\nSkuldelev 3\n_START_PARAGRAPH_\nSkuldelev 3 er et 14 m lang og 3,3 m bredt transportskib, muligvis af byrdingtypen. Det er fremstillet af egetr\xc3\xa6, og har haft en lastekapacitet p\xc3\xa5 4-5 tons og en dybdegang p\xc3\xa5 90 cm. Det blev fremstillet omkring 1040 et sted i Danmark. Det har haft en bes\xc3\xa6tning p\xc3\xa5 5-8, og et sejl p\xc3\xa5 omkring 45 m\xc2\xb2 som den prim\xc3\xa6re kraftkilde. Det har v\xc3\xa6ret velegnet til kortere rejser i danske farvande og i hele \xc3\x98sters\xc3\xb8en. Tophastighed er omkring 10 knob. Skuldelev 3 er det bedst bevarede af skuldelev-skibene, idet omkring 75\xc2\xa0% af skibet blev bj\xc3\xa6rget._NEWLINE_Vikingeskibsmuseet har fremstillet rekonstruktionen Roar Ege, og i Tyskland har man fremstillet Sigyn.\n_START_SECTION_\nSkuldelev 4\n_START_PARAGRAPH_\nVed fundet af skuldelev-skibene mente man at have fundet seks skibe. N\xc3\xa6rmere unders\xc3\xb8gelser viste dog, at "Skuldelev 4" ikke var et selvst\xc3\xa6ndigt skib, men var dele som kom fra Skuldelev 2. Nummereringen af skibene er dog blevet bibeholdt.\n_START_SECTION_\nSkuldelev 5\n_START_PARAGRAPH_\nSkuldelev 5 er et lille krigsskib af snekketypen. Det er 17,3 m langt og 2,5 m bredt. Dybdegangen har v\xc3\xa6ret omkring 0,6 m og der har v\xc3\xa6ret plads til en bes\xc3\xa6tning p\xc3\xa5 omtrent 30 mand. Det er fremstillet af forskellige tr\xc3\xa6sorter: eg, fyr, ask og hyld og blev bygget omkring 1030 i n\xc3\xa6rheden af Roskilde. Der var brugt b\xc3\xa5de nye og gamle planker til skibet og dets reperationer. Skibet var beregnet til at sejle i de lavvandede danske omr\xc3\xa5det og \xc3\x98sters\xc3\xb8en. De \xc3\xb8verste planker ved r\xc3\xa6lingen havde huller til at fastg\xc3\xb8re skjolde. Med et sejl p\xc3\xa5 omkring 46 m\xc2\xb2 har skibet sejlet med en hastighed p\xc3\xa5 6-7 knob og en maksimal hastighed p\xc3\xa5 omkring 25 knob. Omkring 50\xc2\xa0% af skibet var bevaret._NEWLINE_Vikingeskibsmuseet har fremstillet rekonstruktionen Helge Ask og derudover er det blev bygget Lindheim Sunds i Ollerup, Sebbe Als i Augustenborg og Glad av Gillberga i Sverige\n_START_SECTION_\nSkuldelev 6\n_START_PARAGRAPH_\nSkuldelev 6 er 11,2 m langt og 2,5 m bredt. Dets form\xc3\xa5l er ukendt. Det er udstyret med b\xc3\xa5de \xc3\xa5rer og sejl. Det er hverken et krigsskib eller et decideret transportskib. Det har haft en dybdegang p\xc3\xa5 omkring 0,5 m og var muligvis fremstillet til fiskeri i de norske fjorde. Ligesom Skuldelev 1 var Skuldelev 6 bygget i Sognefjorden i det vestlige Norge omkring \xc3\xa5r 1030. Der er prim\xc3\xa6rt brugt fyrretr\xc3\xa6 til byggeriet. Skibet har haft en bes\xc3\xa6tning p\xc3\xa5 fem-15 mand. I l\xc3\xb8bet af skibets levetid er det blevet ombygget, sandsynligvis for at g\xc3\xb8re det mere egnet som transportskib langs kysterne, hvorved det ville blive kategoriseret som en ferje, der er en generel betegnelse for mindre transportskibe. Omkring 70\xc2\xa0% af skibet er bevaret._NEWLINE_Skuldelev 6 er fremstillet som rekonstruktionen Kraka Fyr af Vikingeskibsmuseet i 1998. I 2010 fremstillede museet en ny rekonstruktion kaldet Skjoldungen. Denne gang fors\xc3\xb8gte man v\xc3\xa6re mere pr\xc3\xa6cis i rekonstruktionen, s\xc3\xa5 den fik en anden bov og stavn end den tidligere kopi.'